Diari Oficial de la Generalitat Valenciana


Sumari del DOGV 2485, del 06-04-1995 (1995/834366)

ORDRE de 27 de gener de 1995, de la Conselleria d'Agricultura, Pesca i Alimentació, per la qual s'estableixen criteris d'ordenació de produccions que s'han de tenir en compte en la concessió d'ajudes per a la millora de l'eficàcia de les estructures agràries a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/01/27/(14)/dof/vci/html**

### Dades del document

Número de DOGV
:   2485

Data del DOGV
:   06-04-1995

Secció del DOGV
:   DISPOSICIONS GENERALS

Número del document
:   1995/834366


Data del document
:   27-01-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 27 de gener de 1995, de la Conselleria d'Agricultura, Pesca i Alimentació, per la qual s'estableixen criteris d'ordenació de produccions que s'han de tenir en compte en la concessió d'ajudes per a la millora de l'eficàcia de les estructures agràries a la Comunitat Valenciana.   
La introducció de la figura d'explotacions agràries preferents, realitzada per mitjà del Decret 31/1994, de 8 de febrer, del Govern Valencià, i les ordres posteriors que la despleguen, pot influir en l'aplicació de l'Ordre de 26 de juliol de 1994, de la Conselleria d'Agricultura, Pesca i Alimentació, que reglamenta les ajudes per a la millora de les estructures agràries en la Comunitat Valenciana, en incidir sobre els criteris d'ordenació de produccions agràries.  
Amb l'objecte que les ajudes previstes sobre millora de les estructures agràries en el Reial Decret 1.887/1991 i les corresponents a reconversió varietal per a les explotacions agràries preferents, derivades del Decret 31/1994, tinguen la necessària homogeneïtat en l'aplicació, escau modificar els criteris d'ordenació de produccions que s'han de tenir en compte en la concessió d'ajudes per a la millora de les estructures agràries.  
Per això, vista la proposta de la Direcció General de Producció Agrària i Pesca,  
ORDENE:  
Article únic  
S'aproven els criteris sobre ordenació de produccions que s'han de tenir en compte per a la concessió de les ajudes en el marc de la millora de l'eficàcia de les estructures agràries, d'acord amb el que s'estableix en l'annex d'aquesta disposició.  
DISPOSICIó DEROGATòRIA  
Es deroga l'Ordre de 3 de juny de 1992, de la Conselleria d'Agricultura i Pesca (DOGV núm. 1.811, de 24 de juny), sobre el mateix tema.  
DISPOSICIó FINAL  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 27 de gener de 1995  
El conseller d'Agricultura, Pesca i Alimentació,  
JOSEP MARIA COLL COMIN  
ANNEX  
Les ajudes a plans de millora o primera instal·lació d'agricultors joves, en allò que afecta les produccions agrícoles, ramaderes i ecològiques, com també la maquinària, es concediran segons els criteris següents d'ordre productiu:  
1. Produccions agrícoles  
1.1 Cítrics  
Es donaran ajudes per a arrancada seguida de nova plantació, per a doblat i per a sobreempelt, i s'hi podran incloure obres conduents a la supressió de límits.  
Serà condició necessària que el marc de plantació permeta la mecanització racional de les labors; en tot cas, la distància mínima entre files, segons espècies i varietats, serà la següent:  
- Mandariners 5 metres  
- Tarongers 5,5 metres  
- Llimeres 6 metres  
- Arangers 6 metres  
- Varietats de desenvolupament limitat: 4 metres  
El material vegetal procedirà de vivers autoritzats de cítrics. No es podrà auxiliar material amb portaempelt de taronger amarg, ni tampoc el sobreempelt en plantacions amb aquest peu.  
1.2 Fruiters  
Es donaran ajudes per a arrancada i nova plantació, i s'hi podran incloure obres conduents a la supressió de límits.  
Caldrà incloure-hi una varietat polinitzadora, si s'escau, en la proporció adequada.  
S'hi exclouen les varietats de pomera Golden i Rojas del tipus Delicious.  
El marc de plantació ha de permetre la mecanització de les labors amb la densitat de plantació següent:  
- En plantacions normals: entre 300 i 600 plantes/ha.  
- En plantacions intensives: entre 800 i 1.000 plantes/ha.  
El material vegetal ha de procedir d'un viver autoritzat que realitze un control sanitari de les plantes.  
1.3 Oliverar  
La densitat de plantació estarà entre 180 i 250 plantes per hectàrea.  
1.4 Vinya  
Per a plantació nova, replantació o substitució de parcel·les, caldrà disposar de l'autorització de plantació corresponent.  
Només podran auxiliar-se varietats classificades com a recomanades per a la Comunitat Valenciana, amb la inclusió, a més, en el cas de raïm de taula, de les apirenes autoritzades.  
El marc de plantació haurà de permetre la mecanització de les labors i la densitat de plantació serà com a màxim de 2.250 plantes per hectàrea.  
El material vegetal haurà de procedir d'un viver autoritzat i pertànyer a la categoria establerta en el Reglament Tècnic de Control i Certificació de Plantes de Viver de Vinya.  
1.5 Flor i ornamental   
El beneficiari haurà d'estar inscrit en els registres oficials corresponents de Flor Tallada o Planta Ornamental.  
2. Produccions ramaderes  
2.1 Condicions generals  
Les explotacions que sol·liciten un pla de millora hauran de complir les condicions següents:  
- Estar inscrita en el Registre d'Explotacions Ramaderes de la Comunitat Valenciana.  
- Disposar de cartilla d'explotació ramadera actualitzada.  
- Desplegar els programes sanitaris obligatoris en la Comunitat Valenciana, o adquirir el compromís, mitjançant un document escrit, de dur-los a terme a partir de la data de sol·licitud.  
- L'adquisició d'animals com a reproductors s'haurà d'efectuar en explotacions indemnes o oficialment indemnes, o en les que disposen d'un certificat oficial que acredite que s'ha efectuat el sanejament de tot l'efectiu, amb un resultat negatiu a tuberculosi, leucosi i peripneumònia contagiosa, en el cas d'espècies bovines, i a brucel·losi, en totes les espècies de ruminants, en el mes anterior al trasllat.  
2.2 Ramat boví  
Els plans de millora d'aquesta espècie s'ajustaran als criteris següents:  
- En les explotacions d'aptitud lletera, les ajudes a inversions s'ajustaran a la quantitat de referència disponible en l'explotació en el moment de presentar la sol·licitud.  
- Es considerarà inversió per a la protecció del medi ambient la que es realitze amb la finalitat de racionalitzar la producció, l'emmagatzematge i el tractament del fem i per reduir les olors procedents de l'explotació ramadera.  
2.3 Ramat oví i cabrum  
Els plans de millora d'aquesta espècie que tinguen per objecte l'adquisició de reproductors hauran de preveure que aquests animals pertanyen a races autòctones, si l'explotació es realitza en règim de pasturatge. També es podran incloure en aquests plans sementals d'altres races quan es destinen a l'encreuament industrial.  
2.4 Adquisició d'animals com a conseqüència de campanyes de sanejament ramader  
Una vegada conclòs el sacrifici de tots els animals diagnosticats com a positius en campanyes de sanejament, els plans de millora podran incloure'n la reposició. L'adquisició serà auxiliada per la diferència entre el preu de mercat i la indemnització percebuda, en el cas que la hi haja, incrementada en el valor de l'animal sacrificat.  
2.5 Ramat porcí  
Es consideraran millores de les condicions d'higiene de les explotacions les següents: els tancaments, els guals sanitaris, l'adequació de les instal·lacions per a l'eliminació higiènica d'excretes i purins (desguassos, reixetes, slats, fosses de purins i femers, cisternes, separadors), els llatzerets, la modificació d'instal·lacions per possibilitar una neteja i desinfecció adequades i dificultar l'entrada de vectors (adequació de sòls, parets i sostres, impermeabilització, substitució de fusta per metall, electrificació d'instal·lacions, etc.), l'adquisició d'equips de desinfecció, desinsectació i desratització i, en l'àmbit de grups, la construcció de centres de desinfecció de vehicles, l'adequació de fosses de cadàvers o l'adquisició d'equips per a tractar-los, la instal·lació elèctrica i de punts d'aigua i el trasllat de granges per exigències sanitàries.  
2.6 Ramat del sector avícola  
Els plans de millora en el sector avícola intensiu no dependent del sòl quedaran restringits a la millora de les condicions higienicosanitàries de les explotacions. En qualsevol cas, mai no podran implicar un increment de les superfícies construïdes destinades a l'allotjament d'animals.  
Es consideraran millores higienicosanitàries en aquesta espècie:  
\* El tancament i la construcció de gual sanitari.  
\* L'adequació de sòls, parets i sostres, i la substitució de fusta per metall, per a facilitar la neteja i la desinfecció i evitar l'entrada de vectors.  
\* L'electrificació i l'adequació de sistemes de calefacció.  
\* La substitució de conduccions d'aigua i abeuradors.  
\* La instal·lació de sistemes de ventilació de naus i la construcció de femers.  
\* L'adquisició d'equips de desinfecció i, en l'àmbit de grups, la construcció de centres de desinfecció de vehicles.  
\* L'adequació de fosses de cadàvers o l'adquisició d'equips per a tractar-los.  
\* El trasllat de granges per exigències sanitàries.  
2.7 Estables i altres construccions  
Les noves construccions o la modificació dels volums d'obres ja construïdes necessitaran la llicència municipal corresponent i l'autorització urbanística de la conselleria pertinent.  
Els plans de millora que incloguen inversions en estables o naus ramaderes hauran de possibilitar que, després d'efectuada la transformació, les instal·lacions disposen d'aigua corrent, sistemes d'evacuació de fem, revestiment de sostres, parets i sòls i capacitat, il·luminació i ventilació adequades al nombre d'animals que s'hagen d'explotar. Quedaran exceptuats d'aquestes condicions els coberts construïts per al ramat extensiu.  
3. Produccions ecològiques  
3.1 Per a optar a les ajudes suplementàries en inversions de plans de millora, l'explotació agrícola o ramadera que practique aquest sistema de producció haurà d'acreditar estar inscrita en el registre corresponent del Comité Territorial d'Agricultura Ecològica.  
3.2 Igualment, caldrà presentar un pla d'explotació detallat en què figuren les tècniques que s'utilitzaran, les mesures de protecció dels conreus o ramats, els tipus de fertilitzants o aliments i, fonamentalment, la llista de productes fitosanitaris que demostren la no utilització de primeres matèries de síntesi, com també totes les dades que justifiquen la pràctica d'agricultura o ramaderia ecològica oficialment reconeguda, tant per la normativa nacional com comunitària.  
4. Maquinària  
Els plans de millora que incloguen inversions destinades a l'adquisició de maquinària necessitaran, perquè s'aproven, que aquesta siga nova (de primera compra-venda) i reunisca les característiques tècniques que, per al funcionament i l'ús, especifiquen les normes corresponents establertes per les entitats reconegudes oficialment a Espanya per a exercir les funcions de normalització.  
S'acreditarà que la dita condició es compleix quan el model a què pertany la màquina i els equips haja estat homologat oficialment o certificat per les entitats oficialment reconegudes per a exercir funcions de certificació.  
En el cas que no hi haja cap procediment establert per a l'homologació o la certificació, l'acreditació podrà realitzar-la la Direcció General de Producció Agrària i Pesca.  
Quan els plans de millora incloguen l'adquisició de maquinària, la inversió corresponent a l'adquisició d'aquesta no podrà superar el 35 per cent de la inversió total aprovada.


Còpia Permalink ELI